정조 5년
辛丑四月初五日辰時。上御誠正閣。晝講次對同爲入侍時。同知事金熤。特進官兪彦鎬。參贊官鄭志儉。侍讀官柳孟養。檢討官權以綱。假注書李集斗。記事官徐龍輔金載瓚。宗臣鶴林君焴。武臣行副護軍李燁。領議政徐命善。右議政李徽之。開城留守鄭好仁。吏曹判書李衍祥。江華留守徐浩修。工曹判書李命植。行副司直李柱國。行訓鍊都正李敬懋。行副司直徐有寧。行副司直鄭民始。兵曹參判蔡弘履。大司憲金履素。司諫沈命德。右承旨趙時偉。事變假注書姜彙鈺。以次進伏訖。上讀前受音訖。孟養讀奏自孟子曰。以力假仁者。止無思不服此之謂也訖。上讀新受音訖。孟養奏文義曰。此章。卽論王覇誠僞之分。覇者。所以尊周室壤夷狄。以外面觀之。則似近於仁。而究其實。則內詐力而外仁義。終歸於虛僞也。王者。所以純用天理。淨盡人欲。以實心行之。則不假於力。而服人之心。以其有誠而然也。是故。人君政令施措之間。不可以私意。有所參錯。必推其誠實底道。一政一令。粹然一出於天理之公。則下之所以心悅誠服。率德歸化。自有不期然而然者矣。今我殿下。聖學高而治敎明。如臣庸陋。豈敢以膚淺之言。有所仰勉。而殿下愛民之心至矣。而或有惠澤之未能下究者。礪世之志切矣。而猶有紀綱之未能振作者。此莫非殿下誠意。有所未盡而然也。伏願益懋誠字上工夫。俾有推擴之效焉。上曰。所奏。好矣。下番亦陳之。以綱奏曰。孟子論王覇之道者多矣。而此章之旨。尤爲明白。以力服人者。出於有意。以德服人者。出於無意。有意則屬人欲。無意則屬天理。王覇誠僞之別。只在於有意無意之間矣。成湯七十里而王。文王百里而興。莫非無意中做得。欲知假仁行仁之不同。須以有意無意四字。分別看了。則可以推認矣。上番旣以誠之一字。有所仰勉。而大抵行仁而不以誠。則易歸於假仁。自西自東。自南自北。無思不服云者。蓋可見文王純亦不已之效也。苟有一毫不誠。東西南北。豈有一時咸服之理乎。此章歸趣。專在於誠字。伏願體驗焉。上曰。所奏。好矣。經筵特進官。亦陳文義。可也。熤曰。孟子一篇。皆是遏人欲存天理。而至於此章。亦是遏欲存理之義也。蓋論其王覇。則覇是假仁。王是行仁。假仁。卽人慾之私也。行仁。卽天理之公也。非特喩之以大處而已。雖以今日講筵言之。殿下若實心開講。則是行仁之事也。應文開講。則是假仁之歸也。上下番雖已誠字仰奏。而臣亦謂殿下凡百事爲之間。皆以實心上做去。則好矣。上曰。好矣。彦鎬曰。上下番與經筵。皆已仰奏。而大抵此章。以力服人。以德服人。八字中力字。對德字而言也。力之服人。則人不敢不服。而非心服也。德之服人。則人不能不服。而乃心實服從也。人主秉生殺之權。作福作威。霈然誰能禦之哉。論語曰。導之以德。齊之以禮。有恥且格。殿下必思以德導之義。必以德服人。可也。蓋至愚而神者。百姓也。殿下政令施措之間。以德導之。誠心做去。則民皆心服矣。若以威行之。不以誠心做去。則民必不心悅而誠服矣。殿下須思自西自東自南自北無思不服之義。以德服人。如七十子之服孔子。是臣區區之願也。上曰。所陳。好矣。參贊官亦陳之。志儉曰。上下番經筵特進官畢奏。臣無仰對者矣。上曰。此章別無更問處。且値賓對。講官退者退去。就坐者就坐。熤彦鎬就坐。志儉以綱先退。上曰。大臣進前。命善徽之進前。上曰。領相日昨享官。無事過行。今日次對。又爲進參爲之。甚幸矣。命善曰。太廟享官。君靈所賴。無事過行。而伊日遣史官。申諭優念之意。臣不勝惶感之極矣。日氣陰濕。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。邦慶尙遲。下情不勝悶鬱。今則胎候動靜。何如。上曰。凡百一樣安穩矣。命善曰。産期之屢踰。好矣云矣。上曰。有回奏之事。仰奏。可也。命善曰。頃因右承旨申應顯所奏。安州營還移送他邑事。令帥臣論理。狀聞後。更爲稟處之意。覆啓分付矣。卽見平安兵使李昌運狀啓。則以爲本州應分之穀。合爲五萬三千九百十六石。一戶所受。殆至十石。實爲痼弊。營穀中三萬四千五十三石零。乃是存本取耗。逐朔放料者。不可不仍留營下。其餘七千一百石。不過取耗公費者。雖在各邑。實無妨於取用。距本營最近博川肅川寧邊价川等穀。少邑接界坊民處。略略分俵。輸納本營。一如慈母山城之爲事。請令廟堂稟處矣。民少穀多之弊。帥臣亦以爲果然。以七千石。移送附近邑爲請。如此則安州之民。庶有省弊之道。依狀請施行。而至於秋捧時。輸納本營。則帥臣雖以慈母城。引以爲例。下邑之民。納糴營倉之時。無論遠近。豈無許多弊端乎。且非放料之需。則取用耗條。尤無拘於在營在邑。還穀則捧留本邑。耗條則從便取用之意。分付。何如。上曰。卿等皆經平閫。禁御兩將之意。何如。禁衛大將李敬懋曰。兵營餉穀之分糶附近各邑者。秋糴營倉。恐合軍餉峙積之道矣。御營大將李柱國曰。兵使之納糴營倉。爲其軍餉收聚之意。今此四五邑。距兵營最近面。與安州遠面。道里猶爲便近。輸納本營。似無爲弊之端矣。領議政徐命善曰。添餉雖緊。民弊不可不顧。輸納本營。則決知其不可矣。上曰。依爲之。出擧條命善曰。目今諸道之弊最可悶者。松政也。松木則有非一朝一夕所可長養者。而斧斤則幾乎無日不入山。此豈可繼之道乎。各處松山之濯濯。專由於戰兵船改造改槊之致。莫重戰器。旣有定限。則隨報許斫。勢所不已。而其中或不無許多奸弊。故前以限滿船。自兵水營親審更報之意。連加申飭。而此亦無效。畢竟則必斫乃已。豈必限滿者。盡爲朽傷。不改則一時爲急而然哉。試以近日統營狀本觀之。一啓五船限未滿者居二。此等事例。雖曰。非今創開。若有顧護松田之遠慮。豈至臨歸許斫之太多乎。前統制使徐有大從重推考。以警他閫未滿限而許令改造者。竝勿施。以臣所奏。出擧條。申飭諸道。何如。上曰。依爲之。出擧條命善曰。戶曹判書鄭尙淳。今日次對。不爲進參。似因儒臣之請罷。不欲行公而然矣。以其兼帶引嫌。有妨本任劇務。殊甚可悶。戶曹判書鄭尙淳所帶金吾之任。許遞。何如。上曰。依爲之。出擧條命善曰。義州府尹李在學。以其情理。屢有乞遞之言矣。今則父子有竝處藩鎭之嫌。不可强令察任。許遞。何如。上曰。依爲之。出擧條上曰。將任之差出實錄堂上。事涉如何矣。徽之曰。果如聖敎。今當減下。而都監堂上仍差。何如。上曰。然則以有實職者。差出無妨矣。徽之曰。江華留守徐浩修差出。何如。上曰。江留亦任外閣事矣。仍謂浩修曰。外閣事。今幾修整耶。浩修曰。尙未修整。而兼校理亦爲病不進。故事多遲滯矣。徽之曰。兪彦鎬差出。何如。上曰。至若刑判。本曹事不可不擧行。而亦是奉老之人。安知無故行公也。徽之曰。李命植差出。何如。上曰。工判姑勿差出。卽今講筵。無此一二重臣。則不成經筵矣。更思可行之人。差出。可也。徽之曰。事勢皆然。出去後。更思擬差矣。上曰。然矣。命善曰。刑曹判書兪彦鎬。聞方呈辭下鄕云。詞訟劇地。瘝曠可悶。今姑許遞。何如。上曰。依爲之。出擧條民始曰。常賑穀。卽備荒之資。所關非細。而特以目下無需用之緊。元數比他穀稍裕。故各項用下。專責於常賑穀。其中最可悶者。戶曹元會不足之代。一竝以此穀充給。而歲末只以用下都數。一番文移而已。考見常賑穀會案。則流來謬例不緊名色。以此耗費者甚多。元會用下。安知無此等冒減。而隨報隨下。元無定數。則移來移去之際。其無奸弊。亦不可必令戶曹。詳考元會會案。釐正存減後。酌定一歲應下之數。報本廳取用。而定數外。毋得數數加用之意。定式。何如。上曰。依爲之。出擧條徽之曰。臣更思之。鄭一祥差出無妨矣。仍啓曰。實錄校讐堂上徐有寧。方帶將任。有妨史役。校讐堂上。今姑減下。其代。纂修堂上鄭一祥。移差察任。何如。上曰。依爲之。出擧條上命書傳敎曰。政官牌招開政。上曰。今日政。守令有幾窠乎。時偉曰。朔州碧潼出矣。上曰。此窠。文臣亦爲之乎。命善曰。此則邊地。故爲武窠矣。上曰。三甲。文臣爲之乎。命善曰。然矣。上曰。近來甚惜官方。實無循階升擢之道。故承旨望。極爲苟艱。日前予果中批。而此人亦年至五十。資歷已滿。故特爲加資矣。以兩司亞長言之。近來入承旨望者絶罕。他無賞勞之事。間有白首老臺。未蒙升擢者。予甚矜悶也。至於疏滯一節。予已屢諭。而別無爲世所礙眼。有釁累者。則銓家無論。內外官職。疏通檢擬。以開進身之路。宜矣。吏判旣聞此言。此後則惕念擧擬。俾無沈屈之冤。可也。命善曰。吏判旣承聖敎。敢不奉行其疏滯之道乎。上曰。大臣之任。摠百僚之官。在具瞻之地。董飭群僚。則一言之出。一令之施。爲其庶官者。卽當擧行之不暇矣。雖以日前捕廳事言之。大臣旣以竊發之患。有所陳達。以爲申飭捕廳。則爲捕將者。若不動念。尙此玩愒。無一刻期捉得之事。誠極駭然。或謂近來。不用刑杖。故治盜者。無以施威云。故予以用刑之意爲敎。此則出於爲民除害之意。甚緊故也。夫奸民之幸。卽平民之不幸也。若以無刑杖之故。使奸民得以肆其惡。則爲平民者。豈非罹害之甚者乎。且刑措之不用。固是美事。而至若欲爲民除害。則有不可不用矣。然而爲捕將者。如皆惕念擧職。刻期譏捕。則焉有尙今不捉之理。予不欲聲色之敎。而該捕將之稽忽。則可謂極矣。命善曰。俄聞捕將之言。則捉得殊常之人。而根脈似可覈得云矣。上曰。予之申飭之前。緣何不捉。而必待申飭。然後捉得耶。若云捉得。則捕將威令。尙云餘矣。卽有威令。則何不施之於申飭之前。而乃施於申飭之後耶。大抵。事無巨細。予皆酬應。而末乃以捕將事。使予主管乎。日前下敎。儘出除民之害。而不得已提飭者也。旣有捕將。則捕廳捕盜。何待予飭耶。看作厭窠。故欲頉免而然矣。命善曰。樂器之失。捕將之意則致疑於本院樂工輩。適爲破傷。恐其生事。仍爲隱置。故作遺失狀云矣。上曰。此事姑舍是。近來竊發之患。比比有之。而一不捕治。若以不用刑爲執端。則刑雖不用。獨不可爲施威之罰乎。有不得不治之事。赴衙擧行。庸或可也。在家覈問。亦未爲不可矣。命善曰。此時則用刑終似難矣。柱國敬懋曰。聖敎如此。施威一款。當循例擧行。而至於用刑。則恐涉如何矣。上曰。捕將相議。從便處之。可也。仍命就坐。履素命德孟養等曰。近來懲討一事。旣有已例。雖不得合辭仰請。而至於洪國榮事。切不勝萬萬憤惋者。玆敢略陳焉。噫。國榮之千罪萬惡之必可殺必可誅之義。已不可毛擧。而至於潛售陰圖。沮遏大計之罪。實是亘古亘今所無之極惡大罪。此非特殿下之罪人。實是宗社之罪人。則殿下雖欲寬貸而曲恕。其可得乎。然而罪止放還。爵秩自如。偃臥江山。穩享富貴。而畢竟則得保首領。物故牖下。天下寧有如許國法乎。王章之久屈於生前。已不勝輿人之恨。而當律之不施於死後。則無以洩神人之憤。臣等謂亟命有司。快施追奪之典。上曰。旣曰。歸還官職。似無可論。而然亦不知法例之如何矣。履素等曰。噫。當初家舍之特命造給。果何事也。水衡費錢。該郞董役。跨踞通衢。俯瞰禁扄者。已不勝萬萬驚駭。而到今闕門咫尺之地。任其號呼。殆同無故者之家者。聽聞所及。人孰不憤惋乎。至於田結事之向來臺請。不啻縷縷。而收還之命。至今不下。輿情益激。莫不駭憤。況今國榮物故之後。不可一刻屬之於渠家。臣等謂亟命有司。毁撤其家舍。收還田結。宜矣。上曰。田結事。有司存焉。家舍事。業已悉諭矣。上曰。大抵此事。豈不萬萬訝惑哉。此人之陷此罪。誠是意慮之所不到。人臣之罪名何限。而此人之陷此罪。誠極可怪也耳。九月以前之罪。姑舍勿論。九月以後之罪。尤無可言。渠何心。負國如是耶。其所罪犯。予曾不言。人豈聞之。人豈知之哉。然而重臣之一疏出後。厥罪彰著無餘。足可見公議之難掩。且此重臣。亦與此人素親。則以素親之人。先發此疏。尤豈非公議之不誣乎。蓋此人之陷此罪犯。卽予之過當。其向者艱危之時。適與此人共濟時事。其樹立何如也。倚毗。何如也。初欲以專委國事。與同休戚。而不重則不威。故假之以權。權之所歸。固難善終。而在渠則尤是負且乘也。此人素無學識。不過聰慧年少之人。不思權太重位太隆。而謹畏自戢之道。惟寵是恃。威福自用。畢竟抵極罪之科。反以思之。則予實所使。是誰咎也。到今自反之不暇。疑晦多端。尙何提說哉。命善曰。此人之陷此罪。誠如聖敎。左右思量。不可揣得之事也。然罪旣至此。則施以當律。在邦憲當然矣。熤曰。臣以經筵入侍。伏聞殿下於洪國榮事。下反躬自責之敎。敢此仰達。權奸之從古何限。兜攬權柄。擅用威福者有之。包藏禍心。潛蓄異圖者亦有之。考之史牒。斑斑可見。而其手執國命。勢傾人主之如國榮者。載籍以來所未有也。人君之於權奸。或以爵位而崇長之。或以恩數而寵眷之者。間多有之。而其崇長之。寵眷之。如殿下之於國榮者。亦載籍以來所未有也。此實殿下之過失也。權柄一移。國勢虞危。至今追思。凜然心寒。只幸一分君網。猶有在上者。終能有畢竟處分。若使國榮。當其未處分之前。欲逞其胸臆。售其凶圖。則其勢力所及。將無所不能爲者。國家豈能保有今日乎。俄者。殿下以國榮之末抄罪惡。有聖慮所未到之敎。而小人之心。不奪則不饜。此乃必至之勢也。使國榮有此權勢。生此凶圖者。實殿下有以致之也。今此責躬之敎。出於懲毖之聖意。臣愚衷自激。不勝幸甚。上曰。禮判之言。好矣。一言而蔽之曰。卽予之過也。上謂時偉曰。武臣講射。文臣講製。設行之時。一體爲之。而今則肄習之意。分付。可也。仍命退。諸臣以次退出。